**БЛА БЛА БЛА** - македонски музичи бенд.

Почетоци
--------

Основач и моторна сила на бендот Blla Blla Blla… (задолжително со три точки на крајот) е Идриз Амети, како тинејџер дел од бендот Wunder Kind, решен да направи свој состав кој во потполност ќе ги рефлектира неговите идеи за рокенрол-бенд. Оваа одлука ќе доведе до создавање на уште еден значаен бенд на македонската сцена, кој за свое постојано место на живеење и на творење ја има населбата Ѓорче Петров, или поточно улицата „4 Јули". 
Првата постава на бендот ја сочинувале Идриз Амети како вокал, Амир Сијариќ на бас и Гоце Гогов-Хипо на тапани. Првото име на новиот бенд, кое не било прифатено од организаторите на групната свирка одржана во 1988 година во гимназијата „Зеф Љуш Марку", со учество и на Арена и на Saygon меѓу другите, било Mbretëresha Teuta (Кралица Теута), па на самиот настан, само за да настапат, Идриз го кажува името што трае до денешен ден, Blla Blla Blla… Во првиот период од постоењето на бендот, неговите членови не се многу активни, и најчесто имаат маалски свирки и дружења на проби во гаражи.

Први настапи и албуми
---------------------

Во средината на 1989 година, случајно забележале оглас во едно списание што се однесувало на словенечкиот фестивал за млади бендови, „Novi Rock 9000".Се пријавиле и биле првиот (и единствен) бенд од овие простори што настапил во натпреварувачкиот дел на овој фестивал, на 14.9.1990 година. Освен Идриз, поставата често се менувала, па новите членови на бендот за овој настап се Димитар Петров на тапани, Тефик Ибрахими на бас и Мухамед Ибрахими на гитара. На концертот биле забележани од агилната независна издавачка куќа од Марибор, „Front Rock", која им понудила на бендот издавање на EP со четири песни. Кратко по враќањето од Љубљана, на почетокот од 1991, неговите членови ќе ги снимаат и првите демо-снимки на две песни, Kush kish thanë и Lufta psiqike, во студиото „Роса" на Роберт Саздов. Овие снимки денес се изгубени.
Првото концертно појавување на бендот по еден подолг период на резигнација од целокупната милитаризирана ситуација, е на фестивалот „Stop The Madness", одржан во МКЦ на 30.10.1993 година.

По овој концерт, следува еден подолг период во кој бендот ќе биде активен, стекнувајќи вистински култен статус во македонските андерграунд-кругови, особено од моментот на почетокот на 1999 година, кога во бендот влегува виолинистот Ермаљ Шкупи. Првото позначајно претставување на новиот прогресивен звук препознатлив по виолината на Ермаљ, сè уште како демо-состав, се случува на концертот што е поддршка на кампањата на МЦМС „Цело е кога има сè", одржан на 1 јули 1999 година.Објавувањето на неговото прво дискографско издание се случило дури во наредната, 2000 година, кога под закрилата на „Bagi Music бил издаден албумот со истото име како и бендот, Blla Blla Blla.... Песната што ќе го обележи овој материјал и подоцнежна кариера на групата е, секако, Babayaro. На албумот свири поставата што две години претходно комплетно ќе го редизајнира дотогашниот звук на бендот во еден прогресивен израз со доминантни виолински делници, звук што ќе стане препознатлив за неговата нова фаза.

**Нов состав /во понатамошни години**

Новите членови, покрај Идриз и Ермаљ, се и ритам секцијата на Last Expedition, Влатко Јаневскии и Димитар Петров. Некаде во овој период, како последен рецидитив од минатото, во Франција било објавено и заедничко EP со бендот No Name Nation. На овој винил се нашле три песни во живо од настапот во Љубљана на фестивалот „Novi Rock 9000". По објавата на деби-албумот,следувале многубројни настапи во Македонија и надвор од неа, како самостојни така и фестивалски: „Аларм" (2002 година во Охрид), „Break-21" (Љубљана, Словенија), „Caravan-festival", „No Borders", „Nights of Jazz" (Тирана), „BBC Pace and Pop Festival" (Тирана), „Crossing Bridges", „Peja" итн. Во 2002 годинаго започнале снимањето на вториот албум на групата, кое се развлекло во наредните три години, а кој бил објавен од „Литиум Рекордс" дури во 2005 година, насловен како Oversky Balkanishe Re-Form. Неговото концертно претставување пред публиката било на 7.5.2005, на групниот концерт на Градскиот плоштад, организиран по повод прославата 70 години од победата над фашизмот. 

Една од првите концертни презентации на албумот надвор од Македонија било во загрепскиот клуб „Aquarius", на 7.12.2005, на заедничкиот концерт со Кирил Џајковски. На овој албум, кој генерално е плод на заедничка работа на целиот бенд, за првпат имало и гости, албанската поетеса Мимоза Ахмети во песната *E lash pas tokën*. На снимањето на албумот како полноправен член на бендот учествувал и Дејан Еврушоски (екс Кипарис, Погон А), а како соработници се јавуваат и Љупчо Ангелов-Љупа на акустична гитара и Ермаљ Шкупи на виолина. Интересно е дека на најголем дел од песните автор на музиката е Влатко Јаневски, а кај текстовите е впишано и името на Диме. Wolf & Dogs од претходниот албум добил своја психоделична верзија, но како концертен фаворит од овој албум сепак се издвоил Lugat. Албумот бил промовиран на 12.12.2005 година во клубот „Castro". Како дел од промотивниот пакет на Литиум, Blla Blla Blla… бил поканет да биде дел од фестивалот „Таксират 8", на 2.12.2006, на иста сцена со „Iggy & The Stooges", Тимо Мас, „Van Gogh" и други.

Снимањето на третиот албум се развлекло уште повеќе од претходните два, и бил готов дури во 2011 година. Во меѓувреме покрај пробите, концертите и подготовката на новиот материјал, биле објавени два видеоспота за синглаовите Kujt i bije и E keqja keq më la. Конечно, на 25.3.2011, во клубот „Хавана" во Скопје ќе биде промовиран трет албум на групата, со назив Lamtumire, како издание на издавачката куќа „Password production". Овој материјал,бил снимен во постава што ги вклучува и Благојче Пенов (String Forces) на тапани, Никола Бочваров (екс Калап) на бас и Кренар Исмаили на виолина. Во 2014 година, Идриз бил гостин на снимањето на албумот на ХаХаХа, Сами Мажи И Жени, и заедно со Васко ја отпеал Сакам дома да живеам. Следната, 2015 година, групата ја дочекала во нова постава и во подготовка на нов албум. Покрај Идриз и Кренар, сега во бендот се Арсим Илјази на бас и Егзон Лека на тапани. Оваа постава концертно дебитирала на 19 јули 2015 година, на „Д Фестивал" во Дојран.
Blla Blla Blla… кај публиката во регионот ужива статус на култен бенд, кој не кокетира со популарноста и не прави компромиси со својата уметност, па честопати во своите настапи демонстрира сериозен општествен ангажман. Последен пат тоа ќе се случи во декември 2015 година, со концертот на кој собира средства за помош за мигрантите од Блискиот Исток и од Северна Африка. Blla Blla Blla… учествува и во многу граѓански иницијативи, проекти и концерти посветени на мирот и на соживотот, како и на правата на лицата со посебни потреби.

Сингл
-----

Работејќи еден подолг период на нов материјал, кон крајот на март 2016 година, бендот го снимил и го пуштил во етер својот прв сингл Komandant Skita, кој послужил како најава за претстојниот албум. Уште шест други теми што се нашле на албумот со име Brum Për Medioferr, бендот ги доработувал десетина месеци, во комоцијата на домашното студио „Blla Blla Blla". Една од овие теми, Dua në shtëpi të jetoj била верзија на „хитот" на ХаХаХа, Сакам дома да живеам, на кој и во оригиналната верзија пеел Идриз Амети. За првпат на еден албум на Blla Blla Blla… е поместена преработка.

Завршетоци
----------

На 29 мај таа година, групата била гостин во музичкото радио „Канал 103", со настап во живо во емисијата „Ако никој не свири". Во јуни 2017 година, „Password production" го објавиле новиот албум на Blla Blla Blla…, на винил, a дури шест месеци подоцна, на 2 и на 3 ноември, ќе бидат одработени два последователни промотивни концерти во киното „Фросина" во МКЦ, по што ќе следува и една промотивна турнеја низ Македонија, Албанија и низ Косово. Во август, неколку месеци пред концертот, агилната промотерска куќа „Балкан Велики" објавиле ремикс-верзии направени од Дени Крстев и од Васко Атанасоски на две песни од овој албум, Më puth и Kë кujdes.

Наводи
------

1. ↑  Филиповски, Тошо (2018). *Македонска рок енциклопедија (1963-2018)*. Скопје: Корпус Деликтри Рекордс, Тошо Филиповски. стр. 71–72.